VSL sklep II Cp 339/2009
Sodna praksa višjih sodišč, 2009-06-22

nadaljevanje postopka z dediči - smrt toženca - dedič - predhodno vprašanje

Trditve, podprte z dokazi, da zapustnik ni imel premoženja in ne bo opravljan zapuščinski postopek (pritožnici ne bosta dedinji) in da je bil zapustnik razvezan, vzbujajo dvom v pravilnost odločitve sodišča prve stopnje, da sta pritožnici dedinji, ker sta z zapustnikom živeli v skupnem gospodinjstvu.

Pritožbi se ugodi in se sklep sodišča prve stopnje razveljavi ter zadeva vrne v nov postopek.

Sodišče prve stopnje je na podlagi 205. člena in 208. člena Zakona o pravdnem postopku (Ur. l. RS, št. 73/07; UPB-3; št. 45/08; ZPP) sklenilo, da se pravdni postopek, ki je bil prekinjen zaradi smrti toženca, nadaljuje z dedinjama tožene stranke M.M.P. in J.P. Obrazložilo je, da so sodišču znani podatki o dedičih tožene stranke, saj je toženec, ki je umrl 8.8.2008, pred smrtjo živel v skupnem gospodinjstvu z ženo M.M.P. in hčerko J.P.

Proti sklepu sta se pritožili dedinji iz vseh pritožbenih razlogov in predlagata, da višje sodišče izpodbijani sklep razveljavi. Navajata, da pokojni I.P. ni zapustil premoženja, pri čemer v dokaz prilagata smrtovnico in izjavo, sestavljeno 16.9.2008. Zapuščinski postopek po pokojnem ne bo uveden, spričo česar tudi ne bosta dedinji. Pritožnica M.M.P. pa meni, da ni dedinja po pokojnem tožencu tudi zato, ker ob smrti pokojni ni bil več njen zakonec, saj sta razvezala 13.1.2005 in v dokaz prilaga sodbo. S pokojnim tudi ni živela v skupnem gospodinjstvu in sta na skupnem naslovu živela zato, ker jima je finančno stanje  onemogočalo odselitev. Pokojni je bil prezadolžen in je stalno odplačeval dolgove, dolgove pa je odplačevala tudi ona, čeprav tega ne bi bila dolžna.

Po določbi 132. člena Zakona o dedovanju (Ur. l. SRS, št. 15/76 s spremembami in dopolnitvami; ZD) preide zapuščina po sili zakona na dediča v trenutku zapustnikove smrti. Dediči za zapustnikove dolgove odgovarjajo od trenutka zapustnikove smrti. Postopek, ki je bil prekinjen zaradi smrti toženca, se na podlagi določbe 1. odstavka 208. člena nadaljuje z dediči, ki se procesnemu nasledstvu ne morejo upreti. Sodišče prve stopnje je ocenilo, da sta dedinji po pokojnem I.P. M.M.P. in J.P. glede na to, da sta pred smrtjo živeli z njim v skupnem gospodinjstvu. Trditve, podprte z dokazi, da zapustnik ni imel premoženja in ne bo opravljen zapuščinski postopek, spričo česar pritožnici ne bosta dedinji in da je bil zapustnik razvezan (M.M.P. je njegova razvezana žena), vzbujajo v dvom v pravilnost odločitve sodišča prve stopnje, da sta pritožnici dedinji. Gre za dopustne pritožbene novote v smislu 337. člena ZPP, saj jih pritožnici pred izdajo izpodbijanega sklepa (z izpodbijanim sklepom je sodišče pritožnici štelo za dedinji) nista mogli uveljavljati.

Dejansko stanje glede predhodnega vprašanja, kdo so dediči po pokojnem tožencu, je ostalo nepopolno ugotovljeno, kar je narekovalo razveljavitev izpodbijanega sklepa (3. točka 365. člena ZPP v zvezi s 355. členom ZPP v zvezi s 366. členom ZPP). Sodišče prve stopnje bo po izvedbi v pritožbi predlaganih dokazov moralo ponovno odločiti o tem, kdo so dediči in temu ustrezno izdati sklep o nadaljevanju postopka.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.